በስሪንጅ እጥረት የተቋረጠው የክትባትአገልግሎት መስተካከሉ ተገለጸ
አዲስ አበባ፦ በንፋስልክ ላፍቶ ክፍለከተማ ወረዳ አንድ ጤና ጣቢያ ውስጥ የወሊድ አገልግሎት ያገኙት የወረዳው አንዲት ነዋሪ በ72 ሰዓት ጊዜ ውስጥ ልጃቸው ማግኘት የሚገባትን ክትባት ባለማግኘቷ ለአምስት ቀናት ለመቆየት መገደዳቸውን ገለጹ። በስሪንጅ እጥረት ለሕፃናት የሚሰጠው የሳምባ በሽታ መከላከያ ክትባት ከአንድ ወር በፊት በአንዳንድ ጤና ጣቢያዎች አገልግሎቱ ተቋርጦ እንደነበርና አሁን መስተካከሉን የአዲስ አበባ ከተማ ጤና ቢሮ ገለጸ።በንፋስልክ ላፍቶ ክፍለከተማ ነዋሪ የሆኑት ወይዘሮ መንበረ ጌታቸው ለአዲስዘመን ጋዜጣ እንደገለጹት፣ በሚኖሩበት ወረዳ ውስጥ በሚገኝ አንድ ጤና ጣቢያ ሐምሌ 11 ቀን 2012 ዓ.ም የወሊድ አገልግሎት ያገኙ ሲሆን፣ ልጃቸው በ72 ሰዓት ክትባት ማግኘት ሲገባት በወቅቱ አገልግሎቱ ባለመኖሩ ከሦስት ቀናት በኋላ እንዲመለሱ በተሰጣቸው ቀጠሮ ቢመለሱም አገልግሎቱን አላገኙም። ተመላልሰው እንዲጠይቁ በጤና ጣቢያው መልስ እንደተሰጣቸውም ገልጸዋል። በግላቸው ፈልገው ከአምስት ቀናት በኋላ ማስከተብ ቢችሉም በጊዜው ባለማስከተባቸው በልጃቸው ጤና ላይ ችግር እንዳይፈጠር እንዳሰጋቸው ተናግረዋል።የአዲስ አበባ ከተማ ጤና ቢሮ በሽታ መከላከል ዘርፍ ምክትል ቢሮ ኃላፊ ዶክተር ሙሉጌታ እንዳለ በኮቪድ 19 ቫይረስ ወረርሽኝ መከሰት ምክንያት ስሪንጁን በወቅቱ አጓጉዞ ለማስመጣት ባለመቻሉ መከተቢያው ስሪንጅ (መርፌ) ከአንድ ወር በፊት እጥረት በማጋጠሙ በአንዳንድ ጤና ጣቢያዎች አገልግሎቱ መቋረጡን ገልጸዋል። ክምችት በነበራቸው ጤና ተቋማት ግን አገልግሎቱ ሲሰጥ እንደነበር አመልክተዋል። እጥረቱ በአዲስ አበባ ከተማ ብቻ ያጋጠመ አለመሆኑንም ጠቁመዋል።ስሪንጁ ከሁለት ሳምንት
በፊት መግባቱንና ለጤና
ጣቢያዎች መሰራጨት መጀመሩንም
ገልጸዋል። በስርጭቱ ያልተዳረሰባቸው
ጤና ጣቢያዎች ካሉ
እንደሚያጣሩ አመልክተዋል። ክትባቱ
ዘግይቶ ቢወሰድም ስጋት
እንደሌለው ተናግረዋል።አዲስ ዘመን ሐምሌ 28/2012  ለምለም መንግሥቱ